Sulík, Richard, podpredseda vlády a minister hospodárstva SR (2021-10-26):
Ďakujem pekne. Dobré ráno prajem, dámy a páni. Musím povedať, že táto schôdza začína veľmi veselo. Chcem oceniť Maroša Kondróta, ktorý v podstate ako jediný hovoril k veci, hovoril k téme odvolávania. To je situácia v oblasti energií. Ale nebudem sa vyhýbať ničomu inému, pán Fico. Zjavne ste si nevšimli za tých asi 12 rokov, čo sa tu tak nejak stretávame, že ja žijem čestný život a nie nejaký fejkový, viete. Ja sa nemusím tváriť, že hodinky za 20-tisíc na ruke mi darovala manželka, milenka alebo neviem kto. Ja sa nemusím potupne odsťahovať z luxusného bytu ako vy. Ja žijem poctivý, čestný život. No a teraz poďme v poradí. Ešte predtým chcem ale povedať. Minule, keď bola znovu tá schôdza, to som mal iba 20 minút čas, čo som si úvodom neuvedomil. Tiež ste vytiahli všetko možné, vysvedčenie, pani Plačkovú a tak ďalej a patrí sa na to reagovať, keď ma z niečoho obviníte a som to spravil. Časť času sa mi minula a keď som chcel rozprávať dlhšie, tak mi to nebolo umožnené. Potom vy ste hovorili, že som utiekol a ste hovorili, že som sa vyjadroval ku všetkému možnému, len nie k cenám energií. Dnes ste spravili to isté. K energiám ste nepovedali ani slovo. No a teraz poďme k tomuto. Maturitné vysvedčenie. Vyštudoval som technické gymnázium vo Pforzheime. Žiadne nejaké predmety typu vedecký komunizmus a marxizmus-leninizmus. Ja som mal poctivé technické vzdelanie po moju maturitu. Samozrejme, že mám maturitné vysvedčenie. Nezvyknem s ním chodiť do parlamentu, ale čo ja pre vás neurobím, pán Fico, keď dorečním, tak pôjdem si pekne zobrať maturitné vysvedčenie aj s úradným prekladom, ktoré bolo podmienkou preto, aby som mohol študovať na Ekonomickej univerzite v Bratislava. Tu ste teda naozaj šlapli vedľa. Možno vás mal pán Bödör, ktorý ma nechal lustrovať, lepšie informovať. A som veľmi prekvapený, keď si už necháte lustrovať ľudí, keď už pošlete na mňa Bödöra, vášho mecenáša, a ten pošle nejaké zložky polície, že si nevedia riadne urobiť robotu. Takáto hanba s maturitným vysvedčením. Čo si vy myslíte, že ja som Andrej Danko, ktorý potrebuje opisovať rigorózne práce? Pán Richter, ktorý mesiac po podaní prihlášky dostane titul JUDr.? Pani Zmajkovičová, pán Plavčan, pán Kubánek? Ja som si poctivo vyštudoval všetky moje školy. Dokonca na ekonomickú, to som už mal 30 rokov, keď som tam začal študovať, som chodil na denné štádium. Ja som si poctivo urobil všetky skúšky, všetky. Asi tak ako vy. No, takže toľkoto k maturitnému vysvedčeniu. Teraz k tomu ranču. V roku 2019 som si spolu s ďalšími dvomi fyzickými osobami kúpil, teda nepriamo cez spoločnosť, ktorá tam je, preto samotný objekt nenájdete v mojom majetkovom priznaní, ale mám podiel v spoločnosti, v obchodnej spoločnosti, ktorá vlastní takúto nehnuteľnosť. Aby som to mohol zaplatiť, som si zobral úver, ja som tie peniaze neukradol ani nejaké príjmy, že neviem ich zdokladovať alebo sa tváriť, že tu to mi to kolega toho času nanešťastie v base, jak sa volal ten, čo staval Bonaparte, jak sa volal? (Reakcia z pléna.) Bašternák. Že on mi to tu prenajíma za nejakú kamarátsku cenu a podobne. Nie, ja som si zobral úver, ja som založil dva byty, ktoré mi v Bratislave patria, ktoré už mám roky rokúce v majetkovom priznaní, ja som išiel pekne do banky, ja som tieto dva byty založil, ja som si zobral úver a ten úver splácam. No a teraz na čo mi to je. Ja som tam už nebol dva roky, lebo mám kopec roboty ako minister hospodárstva. Ale jedného dňa budeme na dôchodku všetci. Vy aj ja, u mňa je to o takých 13 rokov, no tak môj plán je taký, že v zimných mesiacoch – dva, tri, možno štyri mesiace niekedy – zimu budem tráviť tam, dožičím si tento luxus. Ja nemám hodinky za 20-tisíc, ja nemám auto za 200-tisíc, ja nemám ani lietadlo, ani ostrov, ani neviem čo. No tak som si dožičil toto, som si zobral úver. Mimochodom, nepoviem vám síce presnú sumu, ale bavíme sa o sume tak na úrovni lepšieho bratislavského bytu. Ja bývam napríklad v lepšom bratislavskom byte a táto radosť, ktorú začnem užívať o nejakých 12 – 13 rokov, ma stála toľko čo môj byt. Nebudem vám hovoriť, s kým ten ranč mám, nebudem, sú to dve verejnosti neznáme fyzické osoby. No ja ich tak potrebujem, aby vy ste ich tu ťahali cez médiá a neviem čo. Takže toľkoto. Ale, samozrejme, úver je dohľadateľný, ktokoľvek sa o to bude zaujímať, tak napríklad, keby to začali riešiť orgány činné v trestnom konaní, úplne bez problémov si viem zdokladovať nielen tento ranč, celý môj život, komplet celý môj život. Vy si to neviete predstaviť, že by ste vedeli čestným spôsobom zdokladovať váš život. Ja to viem, preto ja sa ani ničoho nemusím obávať. No, budem pokračovať tým vzdelaním. Takže už viete, že mám maturitné vysvedčenie, ja vám ho aj donesiem ukázať. Potom som vyštudoval, tu by som chcel ešte sa zmieniť, minule pán Blaha tu pravidelne mne vyčíta, že ja som na moju diplomovú prácu potreboval iba štyri knihy a on až 260. No, na rozdiel od pána Blahu ja nepotrebujem opisovať z iných knižiek cudzie myšlienky, ja som do diplomovky písal moje myšlienky, preto mi stačili štyri knihy, ako napríklad „Základy zdaňovania“ a podobne a zvyšok mojej diplomovej práce, ktorá je autentická a poctivá, tak zvyšok tej diplomovej práce som napísal sám, ja sám som moje myšlienky dal na papier. To je, samozrejme, pre pána Blahu niečo nepredstaviteľné, aby on napísal nejaký text, tak potrebuje 260 kníh. No ja by som sa tým nechválil, pán Blaha. Dobre. Teraz si povedzme, prosím vás pekne, pán Fico, ako ďalej, chceme sa baviť o energetike alebo chceme rozoberať ešte iné veci? Ak chcete rozoberať iné veci, kľudne to tu robme celé doobedie a ja vám aj budem na všetko odpovedať a dúfam, že aj vy mne a bavme sa napríklad poobede potom už naozaj o energetike o 14.00 hodine. A tu chcem aj na pána Kotlebu reagovať, že ľudí toto nezaujíma, no tak viete, dôjde Fico sem, zloží sem tunák nejaké jeho kôpky a potom nereagujte na to. Očiernite vás tu, narozpráva hlúposti, na to sa nedá nereagovať, lebo jednoducho klamstvá sa šíria ľahko. Celkovo to musí pre vás byť celkom frustrujúce, lebo nás tak, pán Fico, v tom politickom živote postihli tak viac-menej rovnaké veci. Mňa si nahral Kočner, no keď si ma nahral a zverejnil videá, tak som sa rovno priznal. Áno, bola to chyba, chodil som k nemu na raňajky, nič zlé som tam neurobil. Keď si vás nahrali o tom, ako ste zháňali peniaze vlastnou hlavou na to, aby ste založili stranu SMER, tak jediné na čo ste sa zmohli, takú nahrávku vyrobím za tri minúty. Pritom všetci vieme, že hlas podobný Ficovi je váš. Všetci to vieme, vy s tým musíte žiť, ja nie. Ja musím žiť s tým, že som lozil na raňajky, kam som loziť nemal, ale ja som tam neurobil nič zlé. To je ten rozdiel. Keď si vás nahrajú v byte na Vazovovej, ako tam popíjate kolu, tak sa musíte roky rokúce vyhovárať a neodpovedať a kľučkovať. Kdežto keď na mňa pošle Kočner Tótha, aby ma sledoval, tak sa nemám čoho obávať, samozrejme, aj tie výsledky sú žiadne. A keď pošlete na mňa Bödöra, aby ma lustroval, tak sa rovnako nemusím ničoho obávať, zatiaľ čo si myslím, že vám celkom lepí z tých nahrávok, ktoré boli zverejnené včera. Myslím si, že nie je vám všetko jedno. Lebo teda veď boli zverejnené len nejaké minúty. Ale majú ich mnoho hodín tých nahrávok. A to isté s tým rančom, keď to porovnám s vaším Bonaparte. Dobre. A teraz by som prišiel k odvolávaniu. Budem reagovať na to, čo ste tam napísali, čiže nebude to len o energetike, lebo chcete sa rozprávať o energetike, ale furt píšete o niečom inom. Najprv som si pozrel odvolávanie, už ma odvolávate druhýkrát, už som mal tú česť. Vtedy som tu bol úplný nováčik, tak bolo to všetko také nové pre mňa. Už ma odvolávate druhýkrát a prvýkrát som si pozrel, aké ste mali dôvody vtedy. A tie dôvody na odvolanie boli, že som nenominoval do ústrednej referendovej komisie do obvodných, obvodných zástupcov, ale že som ich menoval iba do okresných okrskových komisií. Potom som povedal, že dôvod bol, že tam to vedia lepšie ovplyvniť, použil som zlé slovo, za to som sa ospravedlnil, malo to byť, že vedia na to lepšie dohliadnuť, keď sú priamo pri sčítaní hlasov. A tretí dôvod bol, že som poškodil vlastné národné záujmy prijatím jednomyseľného celoeurópskeho rozhodnutia vytvoriť podporný, teda takto, že ja som sa vyjadril, ja som sa vyjadril, že premiéri a hlavy členských štátov Európskej únie poškodili vlastné národné záujmy prijatím jednomyseľného celoeurópskeho rozhodnutia vytvoriť podporný finančný mechanizmus pre Grécko. Toto mali byť dôvody na moje odvolávanie. No keby ste sa počuli, čo vy narozprávate, jak je deň dlhý, a nikto vás za to odvolávať nešiel. No tak vtedy ste mal odvolávali z pozície predsedu Národnej rady. Dnes ma odvolávate z pozície ministra hospodárstva, avšak tie dôvody sú rovnako smiešne. Ja som narátal päť dôvodov a idem sa k nim postupne vyjadriť. Takže po prvé. Sulík doslova ušiel z rokovania, takto to tam píšete, no už som to vysvetľoval, ja som si vtedy minul mojich 20 minút. Potom som chcel ďalších, a boli to poslanci SMER-u, ktorí mi nedovolili rozprávať, ktorí nedali všeobecný súhlas na to, že môžem rozprávať ďalej. Potom váš bývalý kolega pán Podmanický navrhol, teda vám navrhol cez procedurálny návrh, že: páni, ale však ste si ho sem pozvali, tak nechajte ho dorozprávať, čo má. No a tam smeráci, teda poslanci SMER-u nedali svoje hlasy na to, čiže ja som tu sedel a už nemal som čo ďalej, nemal som možnosť ďalej rozprávať, tak som odišiel. No a potom ste tu to na mňa vykrikovali, že ja utekám. Však keď mi dovolíte rozprávať, tu budem a to tu budem aj teraz. Takže, pán Fico, odišiel som preto, lebo poslanci SMER-u mi neumožnili ďalej hovoriť. Druhá vec. Medzinárodná blamáž v Dubaji. Tak to zhrniem. Mali sme otvoriť v piatok 1. októbra, no stavebná firma meškala šesť dní. Namiesto 25. 9. nám otvorili, nám odovzdali stavbu až 1. 10. Toto sa dá dohľadať zo stavebných záznamov. K 1. 10. kedy teda sme chceli pôvodne otvoriť, to beriem, tam sme boli v sklze, nemalo otvorených ďalších vyše 40 krajín. Aj krajina ako napríklad Dánsko nemali otvorené k 1. 10., to sa skrátka stáva. My sme otvorili pre odbornú verejnosť 48 hodín neskôr, kedy tam už boli potom prvé konferencie a odborné podujatia a pre širokú verejnosť, pre všetkých návštevníkov sme otvorili 4. 10., teda s trojdňovým meškaním. Pripomínam, že tá výstava trvá 181 dní a tie prvé tri dni zrovna neboli, že by to tam bolo vlastne ľudoprázdne. A sedí tu môj kolega z vlády, svedok, ktorý vie dosvedčiť, že sme sami boli prekvapení, že ako málo ľudí tam tie prvé dni bolo. Teraz sa to už naplnilo. Teraz pre porovnanie k tomu nášmu stánku. Máme vedľa susedov, bulharský stánok, ich stánok má plochu 380 metrov štvorcových. Náš pavilón je na troch podlažiach a má plochu 2 100 metrov štorcových. Máme tam exponáty, čo veľa krajín nemá, máme tam špičkovú slovenskú kuchyňu, máme tam prakticky našich najvýznamnejších umelcov. Slovakia Travel tam má svoju vlastnú výstavu a tak ďalej. Takže, pán Fico, hovoriť pri dvoch alebo troch dňoch meškaní o medzinárodnej blamáži, tak mňa by strašne zaujímalo, keby sme meškali tak 12 rokov s diaľnicou D1, ktorá už teda mala byť v 2010 postavená, do Košíc, teda 11 rokov, prepáčte, ako by ste nazvali toto meškanie, lebo to je, to je meškanie, to je skutočné meškanie, keď v roku 2021 nie je hotová diaľnica, ktorá mala byť hotová v roku 2010. A vy ste, potom ste vládli prakticky len vy. Čo sa týka samotného pavilónu, premiér to tu už spomenul, ďakujem mu za to, ten pavilón je naozaj pekný a (rečník hľadal materiály), no nič dobre, ja vám to ukážem potom inokedy (rečníkovi podali papier), naozaj pekne to vyzerá. Ukážem iba jedno, aby ste videli, nebudem to moc využívať. (Rečník ukazuje fotografiu.) Takto vyzerá, pán Fico, medzinárodná blamáž, šóra pred naším pavilónom, lebo bol plný a už sa tam ľudia nedostali. Šóra pred pavilónom slovenským, to je blamáž? Kto chce vidieť ďalšie obrázky, nech sa páči, ale nebudem ukazovať. Takže toľkoto k tomu Dubaju. Tretí dôvod môjho odvolávania dnešného má byť to, že som povedal, že treba zrušiť úrady práce. Tak si, prosím vás, aspoň naštudujte, že čo som povedal. Lebo ja som nepovedal, že treba zrušiť úrady práce, ale navrhol som, aby štát už nesprostredkoval prácu preto, lebo máme viacero portálov na čele s profesia.sk. Kto dnes prácu chce, si nájde. Je veľký prebytok pracovných pozícií, nedostatok pracovnej sily no a štát by to vedel ušetriť. Z približne 9-tisíc zamestnancov, ktorých majú úrady práce, je asi 2-tisíc tých, čo sa venujú sprostredkovaniu práce, a tí by mohli robiť niečo osožnejšie. Čiže áno, to som povedal, k tomu si stojím, a síce, že štát by nemusel sprostredkovať prácu. Nehovoril som o tom, aby sme zrušili úrady práce, lebo majú kopec iných významných úloh. No tak toto má byť podľa vás dôvod na odvolávanie, že som chcel šetriť verejné výdavky, no to je naozaj úsmevné. No a teraz ideme už trošku k vážnejším veciam – Slovenská pošta. Áno, pán Fico, ja sa priznávam k tomu, že Martin Ľupták, generálny riaditeľ Slovenskej pošty a predseda predstavenstva, zdá sa mi, je môj nominant. Je to čestný chlap, viedol roky súkromnú firmu úspešne a teraz šéfuje Slovenskej pošte. No a ja vám teraz, prosím pekne, prečítam, čo mi on k tomuto napísal. Martin Ľupták mi píše: Všetky naše súťaže sú elektronické, v digitálnej podobe, čiže s firmami sa prakticky takmer ani nestretávame. Po druhé, kvôli firme LAMA som osobne ako prvý požiadal hospodársky výbor, pána Kremského, o vykonanie poslaneckého prieskumu hneď po „medializácii štátnej korupcie“, ako ste to nazvali. Súťaže boli transparentné a každú kategóriu, to boli, súťaž bola rozdelená na tri časti, vyhrala firma s najnižšou cenou, s najnižšou cenou. Jednoducho, taký to, tak to je postavený zákon o verejnom obstarávaní. No ale teraz to bude zaujímavé, počujte. Zároveň v tom čase sa pán poslanec docent Fico ohlásil na svoj vlastný poslanecký prieskum, Martin Ľupták vám to umožnil, lenže, pamätáte sa na to ešte? Lenže čo sa stalo, stalo sa to, že pán docent Fico nám v deň konania jeho poslaneckého prieskumu zrušil návštevu. Neprišiel na poštu bez udania dôvodu, že jednoducho nepríde. Ja som ho ešte v ten deň, keď sme boli na hospodárskom výbore v Národnej rade, odchytil v Parlamentke, kde som mu svoj názor na celú vec povedal a poprosil, že by nemusel očierňovať poštu a pán Fico mi povedal, že ma príde navštíviť a dodnes tak neurobil. Takže vy ma chcete odvolávať kvôli pošte, dokopy nič o tom neviete, ani ste tam neboli, keď ste tam chceli byť. A výsledok teda je taký, že ste jednoducho vedľa s tou vašou štátnou korupciou. A ešte vám poviem jednu vec, že pred dvomi týždňami, držte sa, toto bude teraz normálne že zaujímavé. Pred dvomi týždňami začal Úrad pre verejné obstarávanie voči pošte konanie, že s Lamou vysúťažili príliš nízku cenu. Tak vysvetlite mi, ako má fungovať štátna korupcia, keď oni sú ešte vyšetrovaní za to, že dali príliš nízku cenu? Pod svoje náklady možno. Toto jak to nesedí jednoducho dokopy. Takže toľkoto k tej pošte. Poďme ďalej. To by boli tie iné dôvody a teraz poďme k tým cenám energie, ak vás to baví teraz počúvať, ak nie, môžeme to dať o štrnástej hodine alebo kedykoľvek inokedy, ale vidím, že nikto sa neozýva, tak budem pokračovať. Ale predtým ako dôjdem k tým cenám energií, chcem ešte jednu vec poznamenať, a to je, to sú tie vaše neustále reči o tých kokaínových žúrkach v Liberálnom dome. Ja som tam bol teda opakovane v Liberálnom dome, to je pravda, ale nikdy žiadnu kokaínovú žúrku som tam nezažil. Dokonca vám poviem, že ja som v živote kokaín nebral. Nikdy v živote som sa toho nedotkol. A toto vám hovorím rovnako čestne a úprimne, ako všetky tie, a pravdivo, ako všetky tie ostatné veci. Pán Fico, nikdy, nikdy. Ja chápem, že keď máte vo vláde ľudí, ako je Počiatek alebo Kaliňák, že tomu jednoducho nechcete veriť, ale takto to je, takto to je. Ja som sa kokaínu v živote nedotkol a už som vám to aj opakovane povedal. Aj som opakovane išiel na kokaínový, na drogový test, keď ste ma takto očierňovali a takto podlo a zákerne o mne verejne klamali a robíte to znovu. Tak všetko má svoj koniec, ja sa tu jednoducho budem brániť a budem sa brániť tak, že dnešným dňom na vás podávam trestné oznámenie, a síce vy ste, ja som si to všimol, ja som si to preberal aj s právnikom, vy ste si tak celkom pozor dávali pri tých vašich vyjadreniach a tvárili ste sa, že však to všetci hovoria a to ja som iba počul, ale boli ste v relácii, to bolo na Refresheri, to si asi pamätáte, tam ste povedali, všetci dobre vedia, že kokaín a SaS to je ako jedna rovnica. A na to vám hovorí redaktor, že nie, nie to tvrdíte len vy a vy ste v zápale boja na to povedali, dobre, tak ja to tvrdím a ja to budem tvrdiť, takže ja som presvedčený a tak ďalej, hej. Tak okej, keď ste presvedčený, uvidíme, čo na toto povie vyšetrovateľ, lebo viete, vy rozprávate veci o mne, ktoré sa mi nepáčia a ja rozprávam veci, ktoré sa vám nepáčia o vás. Rozdiel je v tom, že zatiaľ čo vy o mne klamete, ja hovorím o vás pravdu. Toto je ten problém. Poďme teda už k tým cenám energií. Ceny energií pozostávajú z dvoch častí. To je cena za distribúciu a cena za komodity. A tú cenu za distribúciu reguluje štát a tá komodita to je cena na svetových trhoch, tú štát nemá ako ovplyvniť. Teraz áno, je pravda, cena komodity išla veľmi hore aj plyn, aj elektrina a je to spôsobené, je to spôsobené takými dvomi-tromi faktormi. Po prvé. Máme oživenie ekonomiky po covide. To vyhnalo, jednoducho stúpa dopyt, tak vždy, keď rastie dopyt a ponuka sa viac-menej nezmení, tak rastie cena. To je základný zákon ekonomiky, takto to funguje. Ale nielen to. To by nestačilo na ten prudký nárast. Ďalší dôvod sú CO2 povolenky, ktoré Európska únia umelo škrtí ich ponuku a to, že nie je dôvod hore a keď chcete vyrábať elektrinu, tak musíte kúpiť CO2 povolenky a dokonca v tomto prípade štát ani nedá nejaký počet CO2 povoleniek zdarma, ako robí pre iné firmy, čiže elektrárne musia všetko kúpiť, čo potrebujú na CO2 povolenkách. To sa bavíme najmä o uholných elektrárňach. (Ruch v sále.) Mne hovoríte? Dobre. Takže to sa, to sa týka uholných elektrárňach v Nemecku, ktoré, samozrejme, tú cenu tých CO2 povoleniek ženú do výšky a tie predražujú cenu elektriny. Ďalší dôvod sú napríklad to, že Nemci sa rozhodli odstaviť svoje prakticky zánovné funkčné atómové elektrárne. Tento rok odstavia tri a budúci rok odstavia posledné tri a to, samozrejme, spôsobí obrovský, veľký nedostatok. Týchto šesť elektrární má väčší výkon, iba tých šesť elektrární má väčší výkon ako komplet všetko na Slovensku, čo sa nachádza. Komplet celý inštalovaný výkon na Slovensku je menší ako tieto elektrárne. No tak, bohužiaľ, to sa tak stane, že táto cena rastie. Ministerstvo hospodárstva ani vláda s tým nevedia urobiť nič, ale vieme sa snažiť to nejak stlmiť alebo pre domácnosti regulovať. Treba ale aj povedať, že predtým ako došlo k takémuto významnému cenovému nárastu, tak došlo najprv k poklesu. Tu je cena plynu, ako sa vyvíja (rečník ukazuje graf), keď si pozriete takto, takto išlo taký každý rok, však aj počas vašej vlády, každý rok stúpala cena plynu. Anomália došla tento rok, kedy cena plynu výrazne poklesla a budúci rok sa to vráti. Teraz o tomto ste, samozrejme, páni, nepovedali ani slovo. O tomto zvolávate mimoriadne schôdze. Pričom cena plynu sa vráti približne na tú úroveň, kde bola a bude pokračovať ten vývoj, ktorý sme tu roky rokúce mali. A keď si teraz pozriem ešte, že ako to zasiahne ľudí a napríklad dám tú cenu plynu do pomeru s priemernou mzdou, tak ten graf vyzerá tak, že, a jaj, dobre (rečník sa otočil a hľadá materiály), tak keď si nájdem graf, ja som ho nechal na stole asi aj tento. Pozri prosím ťa, taký pekný modrý graf, či tam nemám. Tak dokonca klesá. (Ruch v sále.) Dnes, dnešná priemerná domácnosť, dnešná priemerná domácnosť... (Prerušenie vystúpenia predsedajúcim)